14-jarige glo by modelagentskap verkrag(Argieffoto) ŉ 50-jarige man is Dinsdag by ŉ modelagentskap in Loopstraat in Kaapstad in hegtenis geneem nadat hy glo verlede week ŉ minderjarige meisie verkrag het. Dit is nog nie duidelik of daar moontlik nog slagoffers is nie. Sers. Noloyiso Rwexana, woordvoerder van die polisie, sê die man het na bewering verlede Woensdag ŉ 14-jarige meisie tydens ŉ fotosessie by die agentskap verkrag. Die polisie se eenheid vir gesinsgeweld, kinderbeskerming en seksuele misdrywe (FCS) in Kaapstad asook die provinsiale eenheid vir reeks- en elektroniese misdade het op inligting gereageer wat daartoe gelei het dat die man by die agentskap opgespoor en in hegtenis geneem is. Die man sal na verwagting Woensdag in die streekshof in Kaapstad verskyn op aanklagte van verkragting. Rwexana sê enigiemand wat moontlik as slagoffer onder seksuele geweld by dié modelagentskap deurgeloop het, moet die ondersoekbeampte, sers. Graham Davids, by 082 522 1086 in kennis stel.